**המיון המדעי ומשפחות צמחים**

**המיון המדעי**

לתהליך המיון עצמו יש חשיבות רבה: במהלכו אנו נדרשים להבחין בתכונות הדומות והשונות של יצורים חיים ובמאפיינים המייחדים כל אחד מהם.

כל עם קורא ליצורים חיים בשמות אחרים, וקשה להעביר את המידע הזה בין אנשים שאינם דוברים אותה שפה. לפיכך חשוב להחליט על שמות מוסכמים בין-לאומיים. אכן, בסוף המאה השמונה-עשרה קבע המדען לינה (1707–1778) שמות מדעיים בין-לאומיים לכל הצמחים ולכל בעלי החיים שהיו ידועים בתקופתו. לפי שיטתו, לכל יצור חי נקבע שם כפול (השיטה הבינרית): שם הסוג (למשל, אלון) ושם המין (למשל, אלון מצוי). שימו לב: שם המין כולל את שם הסוג ומילה נוספת. שיטה זו מקובלת כיום בכל העולם, ומאפשרת לאנשים שונים ולמדענים במדינות שונות להבין זה את זה כאשר הם מחליפים ביניהם מידע על היצורים השונים החיים בעולמנו.

המיון המדעי של היצורים החיים מתבסס על מספר רב של תכונות משותפות. במיון של צמחים נעזרים רבות במבנה הפרחים. לדוגמה: לכל הצמחים הנכללים במשפחת המצליבים יש ארבעה עלי כותרת שמסודרים בצורת צלב, שישה אבקנים וכן תכונות משותפות נוספות.

**משפחות צמחים**

בישראל יש כ-130 משפחות שונות של צמחי-בר. מידע מפורט עליהן אפשר למצוא במקורות מידע רבים: באנציקלופדיות, במגדירי צמחים וכדומה. בספר זה בחרנו להציג רק שתי משפחות, מן הנפוצות והמוכרות ביותר בישראל. נציגים אחדים של משפחות אלה אפשר למצוא בקלות כמעט בכל אזור בישראל.

**משפחת המצליבים**

משפחת המצליבים נמנית עם משפחות הצמחים הגדולות. המשפחה כוללת כ-3,000 מינים בכל העולם, מתוכם 136 מינים של צמחי בר בישראל, רובם באזורים ממוזגי אקלים. המאפיין העיקרי של משפחת המצליבים הוא מבנה הפרח, הכולל ארבעה עלי כותרת מסודרים בצורת צלב, ארבעה עלי גביע ושישה אבקנים (שניים קצרים וארבעה ארוכים).

באביב אפשר לראות בארץ שדות מכוסים במרבד פורח של צמחים ממשפחת המצליבים, ובכל שדה כל הפרחים באותו צבע: צהוב, לבן או ורוד. עם המצליבים הנפוצים ביותר בארץ כצמחי בר נמנים חרדל, צנון, כרוב ושלח.

צמחים ממשפחת המצליבים מכילים חומרי רעל המגנים על הצמחים מפני חרקים. ברוב הצמחים האלה כמות הרעל אינה מסוכנת לאדם, אך דוחה את רוב בעלי החיים שמנסים לאכול אותם. עם זאת, האדם מפיק מהם חומרים אשר בריכוז גבוה עלולים להיות מסוכנים גם לו (למשל, גז החרדל, שמופק מצמח החרדל).

צמחי תרבות רבים טופחו ממינים של צמחי-בר ממשפחה זאת, והם משמשים אותנו בעיקר למאכל: כרוב, כרובית, צנון, צנונית, כרוב הקלח (קולרבי) וכן תבלינים כגון חרדל, חזרת ועוד.

**משפחת הקטניות**

משפחת הקטניותכוללת כ-10,000 מינים הנפוצים בכל אזורי העולם. בישראל גדלים 275 מינים של צמחי-בר וכ-70 מינים של פחמן דו חמצני שהובאו לארץ לשימושים שונים.

המאפיין העיקרי של משפחה זאת הוא מבנה הפרח דמוי הפרפר. חמשת עלי הכותרת שלו מאורגנים בסידור אופייני ומכונים "מפרש", "סירה" ו"משוטים".

הצמחים משפחת הקטניותמשמשים בעיקר לנוי ולמאכל. הזרעים של חלק מן הצמחים האלה – כגון שעועית, אפונה, בוטנים, פול, לוביה וחִמצה (חומוס) – עשירים בפחמימות ובחלבון ומשמשים למאכל. צמחים אחרים ממשפחה זו – כגון טופח ריחני, סיסם הודי, תורמוס ואחרים – משמשים לנוי.